《渊圣皇帝题十八学士颂》
宋代·李纲

英英策府，十八学士。森如骥騄，才德兼备。太宗御之，六辔耳耳。

嘶风籋云，一日千里。丹青之妙，写于缣素。千载风流，遇之旦暮。

于穆渊圣，天纵多能。游戏翰墨，识其姓名。人物图绘，及兹宸藻。

是为三绝，万世之宝。沙漠苦寒，翠华未还。伤心北顾，喟其涕潸。

安得杰才，如彼诸子。扶翊中微，国势振起。岂无赵卒，为御以归。

老臣衰疾，跂而望之。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。